Plaasvervanger werk in opgespoorde onnie se plek | Netwerk24
Plaasvervanger werk in opgespoorde onnie se plek
Deur Ané Van Zyl 29 Mei 2019 14:53
Werner Stander en sy vriendin, Anene Janse van Vuren. Foto: Facebook
'n Plaasvervanger is aangestel om skool te hou in die plek van Werner Stander (47), ’n onderwyser van Goodwood Park Primary, nadat hy Maandag as vermis aangemeld en Dinsdag ongedeerd gevind is.
Die plaasvervanger sal skoolhou totdat die onderwysdepartement verdere inligting ontvang, sê Jessica Shelver, woordvoerder van Debbie Schäfer, Wes-Kaapse LUR vir onderwys.
Stander het Maandagoggend vroeg verdwyn nadat hy sy huis verlaat het. Hy is deur sy vriendin, Anene Janse van Vuren, as vermis aangemeld.
Stander is Dinsdag voor in sy Corsa-bakkie by die Engen One Stop-vulstasie op die N1 gekry. Volgens die polisie is hy ongedeerd.
Dit is steeds onduidelik waar Stander sedert Maandagoggend was.
Shelver het alle navrae oor Stander se toestand na die polisie verwys en wou geen verdere kommentaar lewer nie.
Lt.kol. Andrè Traut, ’n polisiewoordvoerder, het Woensdag gesê Stander is Dinsdag opgespoor en daar is geen gronde om hom weens enige oortreding in hegtenis te neem nie.
“Die polisie beskou die voorval as afgehandel,” het Traut gesê.
Die bakkie waarin Werner Stander Dinsdag gevind is. Foto: Jaco Marais
Werner Stander is ongedeerd in sy bakkie gekry. Foto: Jaco Marais
Meer oor: Werner Stander